**Brønde i Afrika skulle gøre danske firmaer grønne, men giver små CO2-besparelser**

I projekter i Afrika sørger et britisk selskab for rent drikkevand til fattige mennesker, så de ikke behøver at afbrænde kul eller træ for at koge deres vand. Til gengæld får selskabet klimakreditter. Men flertallet af afrikanerne kogte slet ikke deres vand i forvejen.

FOR ABONNENTER

AUTOMATISK OPLÆSNING BETA

I Kole i det nordlige Uganda er der nærmest ingen, der koger vandet, før de drikker det eller bruger det i madlavningen. ​

Kun 3 procent af de lokale plejer at koge deres vand. Alligevel får et britisk selskab klimakreditter, som kan sælges som klimakompensation i Vesten, fordi selskabet har renoveret 10 vandboringer, så godt 6.000 lokale får adgang til rent vand og dermed ikke behøver afbrænde træ eller kul for at koge deres vand.

Hver klimakredit svarer til reduktionen af ét ton CO2 til atmosfæren. Siden 2013 har projektet i Uganda udløst 61.667 klimakreditter, fordi der udstedes kreditter baseret på, at næsten alle de lokale nu kan lade være med at koge vand. Men hvordan kan man argumentere for, at projektet har forhindret afbrænding af træ og kul svarende til så mange tons CO2, når nærmest ingen mennesker i forvejen tændte bål for at koge deres vand?

**[Læs også: Danske selskaber har købt sig grønne med komfurprojekt i Kenya, men komfurerne virker stort set aldrig](https://politiken.dk/indland/art7591879/Danske-selskaber-har-k%C3%B8bt-sig-gr%C3%B8nne-med-komfurprojekt-i-Kenya-men-komfurerne-virker-stort-set-aldrig)**

Det kan man, fordi FN og det private selskab Gold Standard har godkendt en beregningsmetode, som kaldes for *suppressed demand*. Ideen om det undertrykte behov handler om, at de allerfattigste kun har en lav CO2-udledning, netop fordi de er så fattige. Hvis de havde flere penge og adgang til ressourcer, ville deres CO2-udledning også være højere. Og hvis deres levestandard stiger, er det sandsynligt, at deres CO2-udledning vil stige.

Hypotetiske scenarier

Flere eksperter er kritiske over for metoden.

Peter Møllgaard, som er formand for Klimarådet, der rådgiver den danske regering på klimaområdet, mener, at vandprojekterne er positive ud fra et udviklingsperspektiv, men problematiske i en klimasammenhæng.

»De tager udgangspunkt i flere antagelser. For det første, at hvis de her mennesker bliver rigere, så vil de alle sammen begynde at koge deres vand. Så projekterne bygger på en række antagelser om en kontrafaktisk situation. Det gør, at de er hypotetiske. Det er ikke en reduktion, som er der, men derimod en udledning af klimagasser, som kunne komme, hvis situationen i den pågældende landsby vil ændre sig. Det er hypotetisk«, siger han.

Elina Andersson, som er forsker ved Centre for Sustainability Studies ved Lunds Universitet, beskriver metoden som »mere spekulationer end videnskab«.

»Hvordan kan man bevise, hvad folk ville gøre, hvis de havde flere penge?«, siger Andersson, som mener, at det er problematisk, at projekterne sælges som klimakompensation og ikke blot som bistand.​

»I sidste ende kan nærmest alt jo relateres til klimakrisen, men hvor drager man grænsen mellem klimarelaterede problemer og noget helt andet? De pengestrømme ville formentlig ikke nå frem til projekterne i Afrika, hvis man kaldte det bistand. Så er det nok ikke alle selskaber, der ville være interesserede i at bruge deres penge på at støtte projekterne. Men når de bruger pengene på det som klimaprojekter, så kan de kalde sig CO2-neutrale«, siger hun.​

**[Læs også: Danske politikere vil have EU til at godkende klimaprojekter](https://politiken.dk/indland/art7594258/Danske-politikere-vil-have-EU-til-at-godkende-klimaprojekter)**

Thomas F. Clasen er professor i sundhedsvidenskab ved Emory Universitet i USA. Han er uddannet i epidemiologi og ekspert i drikkevandskvalitet og har studeret klimafinansierede vandprojekter i Afrika. I bogen ’Broken Pumps and Promises’ argumenterer han for, at klimafinansierede vandprojekter har potentiale til skaffe rent drikkevand til fattige mennesker, men han mener, det er misvisende, når projekterne sælges som klimakompensation.​

»Undertrykt behov-metoden overdriver den virkelige effekt af vandbehandlingsprogrammer på udledningen af drivhusgasser. Selv om der er potentielle reduktioner ved at forhindre folk i at begynde at koge vand i fremtiden, så er det højst hypotetisk og bygger på meget begrænset empirisk dokumentation. Det er baseret på to antagelser, og ingen af dem er sandsynligvis rigtige: Den første antagelse er, at modtagerne af rent drikkevand i fremtiden vil blive rigere. Den anden antagelse er, at når deres velstand øges, vil de benytte kogning som en måde at rense vand«, skriver han og en medforfatter i et kapitel i bogen. ​

Annonce

**MEST LÆSTE**

**[Mange forældre stikker fingrene i ørerne, når de får at vide, at den billige skoleferie har en pris](https://politiken.dk/indland/uddannelse/art7635321/Mange-for%C3%A6ldre-stikker-fingrene-i-%C3%B8rerne-n%C3%A5r-de-f%C3%A5r-at-vide-at-den-billige-skoleferie-har-en-pris)**

* + [UDDANNELSE](https://politiken.dk/indland/uddannelse/)

**[1.042 borgere får brev fra politiet: Vi kan se, at du har købt hash](https://politiken.dk/indland/art7637834/Vi-kan-se-at-du-har-k%C3%B8bt-hash)**

* + [DANMARK](https://politiken.dk/indland/)

**[Hvad er det? Læser spotter noget underligt i Utterslev Mose](https://politiken.dk/ibyen/art7599083/L%C3%A6ser-spotter-noget-underligt-i-Utterslev-Mose)**

* + [IBYEN](https://politiken.dk/ibyen/)

Annonce

Bogen er fra 2016, men i en mail skriver Thomas F. Clasen, at hans analyse stadig er den samme:

»Det er usandsynligt, at projekterne vil føre til en betydende reduktion i udledningen af drivhusgasser«.

Klimahjælp til de fattigste

Verdens allerfattigste mennesker har nærmest ikke noget klimaaftryk. Derfor var det tidligere sådan, at klimaprojekter – og de medfølgende penge – nærmest aldrig nåede ud til de allerfattigste, fordi der nærmest ikke er nogen CO2-udledning at reducere.

For at forbedre mulighederne for at få klimamidler ud til verdens fattigste godkendte FN metoden med at medregne det undertrykte behov.

Det britiske selskab CO2balance, som blandt andet får klimakreditter for at renovere vandboringer i Uganda og Zimbabwe, skriver i et svar til Politiken, at selskabet følger FN’s regler, og at metoden med undertrykt behov har givet dem mulighed for at lave projekter i fattige områder af verden. Ifølge CO2balance har projekterne givet tusindvis af fattige afrikanere adgang til rent og sikkert drikkevand. ​

**[Læs også: Politikere om klimakreditter: »Jeg bliver meget vred, når jeg ser den måde, man udnytter andre mennesker på«](https://politiken.dk/indland/art7596993/%C2%BBJeg-bliver-meget-vred-n%C3%A5r-jeg-ser-den-m%C3%A5de-man-udnytter-andre-mennesker-p%C3%A5%C2%AB)**

CO2balances projekter i Uganda er godkendt af den private organisation Gold Standard, som kvalitetsstempler klimaprojekter. Teknisk chef hos Gold Standard Owen Hewlett siger, at princippet om undertrykt behov netop er godkendt for at få hjælp ud til de mest udsatte.

**LÆS MERE**

**[Ukrainske ’fupbesparelser’ indgik i Danmarks samlede klimaregnskab](https://politiken.dk/indland/art7628844/Ukrainske-%E2%80%99fupbesparelser%E2%80%99-indgik-i-Danmarks-samlede-klimaregnskab)**

* + 1 TIME SIDEN

**[Sort kul skulle gøre dansk industrigigant klimavenlig](https://politiken.dk/indland/art7628841/Sort-kul-skulle-g%C3%B8re-dansk-industrigigant-klimavenlig)**

* + 14 TIMER SIDEN

**[Dan Jørgensen: »Det er meget, meget bekymrende, dybt kritisabelt og skadeligt«](https://politiken.dk/indland/art7624792/%C2%BBDet-er-meget-meget-bekymrende-dybt-kritisabelt-og-skadeligt%C2%AB)**

* + 30. JANUAR

Annonce

​

Han erkender, at udregningerne af CO2-reduktion er baseret på forudsigelser af fremtidige adfærdsmønstre, men Gold Standard fastholder beregningerne af CO2-reduktion i projekterne. Organisationen vil dog snart gennemgå alle projekttyper, som leverer klimakreditter. ​

»Vi kommer til igen at se på, hvem der bliver ekskluderet og udnyttet, eftersom det er centralt for vores arbejde. Her og nu består princippet undertrykt behov, og vi bakker op om det. Men alle metoder vil blive evalueret igen«, siger Owen Hewlett.